Mchelea mwana kulia hulia mwenyewe

MCHELEA MWANA KULIA HULIA MWENYEWE 
Katika mji wa Majuta paliishi ghulamu mmoja aliyeitwa Mambo. Mambo alipohitimu miaka ishirini na mmoja aliamua kuuasi ukapera. Mambo alimchumbia binti mmoja aliyeumbwa akaumbika. Rehema alitunukiwa urembo si haba. Kiuno cha nyigu, umbo lililochongwa likachongeka. Mwendo wake maringo kana kwamba alihofia kuwakanyaga wadudu ardhini. Urembo wake ulimnyima Mambo usingizi wa mangamu ng'amu. 

Baada ya muda, wawili hawa waliamua kufunga ndoa. Mazoa  ya mungano huu yalidhihirika baada ya mwaka mmoja walipojaliwa kumpata kifungua mimba wao wa kiume waliyemuita Shuhudia. Walimpenda mboto huyu kwa dhati. Mapenzi yao kwa Shuhudia yalizidi kiasi cha kwamba hawakutaka kumkemea alipoenda mrama. Walisikika wakisema kuwa kumfokea mtoto anapokosa ni kama kumkosesha raha. Hivyo wazazi hawa waliapa hawatawahi kumnyoshea mwanao kidole wala kumwadhibu kwa kiboko. Walisahau kuwa teke la kuku halimuumizi mwanawe. 

Siku zilizidi kusonga na Shuhudia alifika darasa la saba. Shuhudia alipoonza kubaleghe, alichukua mkondo mwingine wa maisha. Alijiingiza katika kundi fulani ambalo lilijulikana kwa uraibu wa dawa za kulevya. Kila mara, wenzake walimhimiza na kumrai ajaribu dawa hizo naye bila kusita alianza kutumia pombe akiambiwa hiyo ni dosi ndogo ya kuwakaribisha kwenye mihadarati. Mchovya asali hachovyi mara moja. Alizidi kutumia dawa aina ainati na mwishowe kuishia kuwa mraibu wa dawa za kulevya. Ndugu na marafiki waliwaendea wazazi wa Shuhudia na kuwajuza kuwa mwanao anatumia mihadarati. 

Hapana, haiwezekani. Mwanangu mimi niliyemlea hadi akafika umri huu hawezi kuwa anatumia dawa za kulevya. Kazi yenu kuu ni kuchunguza maisha  ya mwanangu.  Na tafadhali naomba msimkoseshe raba au ni vile anavyofanya vizuri masomoni. Kumbuka kuwa pilipili usiyoila yakuwashiani? Mama Shuhudia alijitia ukali wa mbuni aliyeangua na kusimama imara kumtetea mwana wake. 

Shuhudia aliufanya mtihani wake wa kitaifa na kujiunga na shule ya upili. Hapo, Shuhudia alihisi kama aliyepewa uhuru zaidi. Alibobea na kutopea si kwa bangi si kwa kokeni si sigara, vyote hivyo alivitumia kwani alisema hapatotokea shida yoyote ile kwani wazazi wake watamtetea. Kutokana na uraibu wake, kila siku alitoroka shule na kuenda kwa kibanda ambapo alinunua dawa za kulevya. Mara moja moja aliposhikwa na mwalimu wa zamu akirudi shuleni, alikuwa na jibu mdomoni kuwa alikuwa ametoka kununua daftari na kalamu. Aliufanya udanganyifu kuwa tabia yake bila kukumbuka kuwa njia ya mwongo ni fupi. 

Mbio za sakafuni huishia ukingoni. Mwalimu mkuu alifikiwa na fununu kuwa kuna mmoja wa wanafunzi ambaye anatuma mihadarati. Mwalimu mkuu alionekana kama aliyepuuza alichokisikia na waliomjua walisema huyo ni kama kobe aliyeinama, anatunga sheria. Shuhudia kwa tabia aliyokuwa ameifanya kuwa ngozi alitoroka na kwenda pale pale alipopazoea na kununua bangi ambayo aliiwasha na kuivuta. Ghafla bin vuu, mwalimu mkuu alitokea alikotoka na Shuhudia walitazamana ana kwa ana na mwalimu mkuu aliyeandamana na mkuu wa polisi. Shuhudia ambaye alikuwa haambiliki hasemezeki aidha alikuwa hasikii la madhini wala la mteka maji msikitini, leo kapatikana. Alimtazama yule muuzaji wake angalau amtetee lakini muuzaji alimjibu kwa mtazamo uliomwambia ushikwapo shikamana. Alikuwa kama nyani aliyekaukiwa na miti. 

Mwalimu mkuu aliwatumia wazazi wa Shuhudia waende kwenye kituo cha polisi wakawashuhudie aliyoyashuhudia. Wazazi nao bila kupoteza muda waliwasili kwenye kituo cha polisi. Walifika wakampata shuhudia ameshika kila aina ya mihadarati ikiwemo bangi. Bila kupoteza muda, Shuhudia 
alifikishwa mahakamani na kufunguliwa mashtaka. Majaji walisema kuwa Shuhudia alikuwa amekiuka sheria za nchi kwa kutumia dawa zilizokuwa zimepigwa marufuku na faini yake ni kifungo cha maisha. 

Mambo aliposikia kauli ya majaji, alijikheka japo hacheki naye Rehema alisema laiti ningalijua kuwa Shuhudia alikuwa kavalia ngozi ya kondoo kwa kudanganya kwa tabia zake za kila mara kubukua ya kubukua kumbe uzuri wa kuyu ndani mabuu Shuhudia alipelekwa_gerezani kwa kifungo cha maisha huku wazazl wake wakijutia kuchelea mwana kulia sasa wanalia wenyewe.